আল-হ়াসান ইবনে ʿআলী ইবনে ʾআবী ত়ালিব (; ১ ডিসেম্বর ৬২৪ – ১ এপ্রিল ৬৭০ খ্রি.) ছিলেন ইসলামের পয়গম্বর মুহাম্মদের ﷺ দৌহিত্র, আলী ؑ ও ফাতিমার ؑ জ্যেষ্ঠপুত্র এবং হোসাইনের ؑ জ্যেষ্ঠভ্রাতা। সুন্নি ইসলাম অনুসারে তিনি হলেন পঞ্চম রাশিদুন খলিফা। শিয়া ইসলাম অনুসারে তিনি দ্বিতীয় ইমাম। মুসলমানরা তাঁকে আহল আল-বাইত এবং আহল আল-কিসার একজন সদস্য হিসাবে শ্রদ্ধা করে থাকে। হাসান তাঁর পিতা আলী ইবনে আবী তালিবের মৃত্যুর পর খলিফা হিসেবে নির্বাচিত হন, তবে ছয় বা সাত মাস শাসনকার্য পরিচালনার পর প্রথম ফিতনার অবসানের লক্ষ্যে তিনি শর্তসাপেক্ষে ক্ষমতাভার মুয়াবিয়া ইবনে আবী সুফিয়ানের নিকট হস্তান্তর করেন। হাসানের পদত্যাগের পর মুয়াবিয়ার মাধ্যমে খিলাফত রাজতন্ত্রে পরিণত হয়। আল-হাসান তাঁর অনুদান, দরিদ্র ও দাস-দাসীদের প্রতি করুণা, জ্ঞান, সহনশীলতা ও সাহসিকতার জন্য খ্যাত ছিলেন। কুফা থেকে শাসনভার পরিত্যাগের পর জীবনের বাকি সময় তিনি মদীনাতে অতিবাহিত করেন। বনু উমাইয়া দ্বারা প্ররোচিত স্বীয় স্ত্রী জাʿদা বিনতুল আশʿআস কর্তৃক বিষপ্রয়োগে মাত্র ৪৫ বছর বয়সে আল-হাসান মৃত্যুবরণ করেন। তাঁকে জান্নাতুল বাকিতে সমাহিত করা হয়।